**Antidijaroici** su lekovi koji se koriste u simptomatskoj terapiji dijareje. To su većinom lekovi koji modifikuju motilitet gastrointestinalnog trakta i utiču na sekreciju i reapsorpciju vode i elektrolita. Efekat njihove primene podrazumeva smanjenje učestalosti vodenih i neformiranih stolica.

Adsorbensi
----------

Adsorbensi ispoljavaju nespecifično delovanje na gastrointestinalni trakt. Oni vezuju eventualno prisutne bakterije, njihove toksine, razgradne produkte, digestivne sokove pa i većinu istovremeno peroralno primenjenih lekova. Uglavnom se koriste mešavine kaolina i pektina, magnezijum-aluminijum-silikat, polikarbofil i metilceluloza. Holestiramin i holestipol mogu biti korisni kod dijareja izazavanih viškom neresorbovanih žučnih soli. Adsorbensi su netoksični i ne resorbuju se iz gastrointestinalnog trakta pa je njihova primena većinom bezbedna. NJihova efikasnost u suzbijanju dijareje, međutim, nije utvrđena u kontrolisanim kliničkim studijama.

Antimotilitetni lekovi
----------------------

Lekovi koji smanjuju motilitet gastrointestinalnog trakta produžavaju vreme tranzita crevnog sadržaja i favorizuju veći stepen reapsorpcije vode i elektrolita iz lumena creva. Agonisti opioidnih receptora deluju na ovaj način. Međutim, morfin, kodein i slični opioidi, pored dejstva na opioidne receptore u zidu creva ostvaruju i efekte u CNS-u, usled čega poseduju značajan potencijal zloupotrebe a njihova primena udružena je sa rizikom od razvitka psihičke i fizičke zavisnosti. Loperamid, kao sintetski analog opioida, u terapijskim dozama ispoljava minimalne efekte na nivou CNS-a pa predstavlja antimotilitetni lek izbora. Difenoksilat, takođe sintetski analog opioida, ima sličan farmakodinamski profil ali sa izraženijim centralnim efektima od loperamida, usled činjenice da, za razliku od njega, u značajnijoj meri prolazi krv-moždanu barijeru. Zbog toga se u preparatima najčešće kombinuje sa malim (subterapijskim) dozama atropina kako bi se redukovao rizik od zloupotrebe. Tokom dugotrajne upotrebe, ipak, difenoksilat može izazvati zavisnost sličnu morfinskoj. Kodein se takođe može koristiti u kratkotrajnoj terapiji dijareje. Kodein i loperamid, pored efekta na redukciju propulzivnih pokreta creva, ostvaraju i antisekretorni efekat.

Antimuskarinici, kao atropin, redukuju motilitet creva ali istovremeno ostvaruju brojne neželjene efekte na više drugih sistema organa. Usled toga, ne koriste se u terapiji dijareje.

Neželjeni efekti antimotilitetnih lekova obuhvataju: konstimpaciju, abdominalne grčeve, vrtoglavicu, pospanost, urtikariju, retko paralitički ileus.

Primena antimotilitetnih lekova ne preporučuje se kod dece. Takođe, kod teških oblika gastroenteritisa i suspektne dezinterije, primena antimotilitetnih lekova se ne savetuje zbog povećanog rizika od razvitka ozbiljnih komplikacija kao što je toksični megakolon.

Antisekretorni lekovi
---------------------

Bizmut subsalicilat ispoljava više efekata: antisekretorni, antiinflamatorni i antibakterijski. Za blagi antibakterijski efekat odgovoran je prevashodno bizmut, dok salicilat može ispoljavati antisekretorni i antiinflamatorni efekat. Najčešće se koristi u simptomatskoj terapiji i profilaksi „putničke dijareje". Može biti efikasan i u terapiji sekretorne dijareje infektivne etiologije. U terapijskim dozama, bizmut subsalicilat jeste relativno bezbedan za upotrebu. Tokom primene može se javiti crna prebojenost stolice kao i prolazna tamna prebojenost usana i jezika. Lek može smanjiti bioraspoloživost tetraciklina i interagovati sa drugim preparatima koji sadrže salicilate.

Oktreoid je sintetski oktapeptidni analog somatostatina. Inhibira oslobađanje serotonina i drugih biološki aktivnih peptida, usled čega ispoljava direktan antisekretorni efekat na nivou digestivnog trakta. Primenjuje se parenteralno i koristi isključivo u ozbiljnim indikacijama: simptomatska terapija karcinoidnih tumora, hemoterapijom-indukovane dijareje a sa ograničenim uspehom se koristi i kod dijareje povezane sa sidom. Neželjeni efekti obuhvataju niz gastrointestinalnih neželjenih efekata, postprandijalnu hiperglikemiju kao i pojavu holelitijaze nakon dugotrajne terapije.

Biološki preparati
------------------

Primena probiotika može biti korisna u profilaksi i terapiji dijareje povezane sa upotrebom antibiotika. Zaključci nekoliko meta-analiza ukazali su na pozitivne efekte upotrebe probiotika ali i na neophodnost dodatnih kontrolisanih kliničkih studija radi potvrde efikasnosti.

Efikasnost primene probiotika u terapije akutne dijareje infektivne etiologije manje je izvesna a povoljni efekti su češće izraženi kod odojčadi i dece, mada se zapažaju i kod odraslih.

Izvori
------

1. 1 2 3  Rang HP, Dale MM, Ritter JM, Flower RJ. Pharmacology. 6th ed. Edinburgh: Churchill Livingstone; 2007.
2. 1 2 3  Spruill WJ, Wade WE. Diarrhea, Constimpation, and Irritable Bowel Syndrome. In: DiPiro JT et al. editors. Pharmacotherapy: A Pathophysiologic Approach. 7th ed. New York: The McGraw-Hill Companies; 2008.
3. 1 2 3 4  Rutter P. Constimpation and diarrhoea. In: Walker R, Whittlesea C, editors. Clinical Pharmacy and Therapeutics. 4th ed. Edinburgh: Churchill Livingstone; 2007.
4. 1 2  British Medical Association, Royal Pharmaceutical Society of Great Britain. British National Formulary 56. London: BMJ Group and RPS Publishing; September 2008.
5. ↑  Cremonini F, Di Caro S, Nista EC, Bartolozzi F, Capelli G, Gasparrini G et al. Meta-analysis: the effect of probiotic administration on antibiotic-associated diarrhoea. Aliment. Pharmacol. Ther. 2002; 16(8):1461–67.
6. 1 2  Sazawal S, Hiremath G, Dhingra U, Malik P, Deb S, Black RE. Efficacy of probiotics in prevention of acute diarrhoea: a meta-analysis of masked, randomised, placebo-controlled trials. Lancet Infect. Dis. 2006; 6(6):374–82.
7. ↑  Szajewska H, Ruszczyński M, Radzikowski A. Probiotics in the prevention of antibiotic-associated diarrhea in children: A meta-analysis of randomized controlled trials. J. Pediatr. 2006; 149(3):367-72.
8. ↑  Szajewska H, Mrukowicz JZ. Probiotics in the Treatment and Prevention of Acute Infectious Diarrhea in Infants and Children: A Systematic Review of Published Randomized, Double-Blind, Placebo-Controlled Trials. J. Pediatr. Gastroenterol. Nutr. 2001; 33:S17-S25.
9. ↑  Van Niel CW, Feudtner C, Garrison MM, Christakis DA. *Lactobacillus* Therapy for Acute Infectious Diarrhea in Children: A Meta-analysis. Pediatrics 2002; 109(4):678-84.
  


| * p
* r
* u
Glavne grupe lijekova |
| --- |
| Alimentarni trakt i metabolizam (A) | Antacidi •  H2 blokatori •  Inhibitori protonske pumpe •  Spazmolitici •  Antiemetici •  Laksativi •  Antidijaroici •  Preparati za lečenje gojaznosti •  Insulin •  Oralni antidijabetici •  Vitamini •  Minerali |
| Krv i krvotvorni organi (B) | Antitrombotici (Antiagregacijski lek •  Antikoagulansi •  Trombolitici/fibrinolitici) •  Antihemoragici (Krvne pločice •  Koagulanti •  Antifibrinolitici) |
| Kardiovaskularni sistem (C) | Antiadrenergici •  Antihipertenzivi •  Antihiperlipidemici (Statin, Fibrati, Sekvestranti žučne kiseline) •  Beta-adrenergički blokatori •  Blokatori kalcijumskih kanala •  Diuretici •  MAO inhibitori •  *renin-angiotenzin sistem* (ACE inhibitori •  Antagonisti angiotenzin II receptora, Renin inhibitori) •  *srčana terapija/antianginali* (Kardiotonični glikozidi •  Antiaritmici •  Srčani stimulansi) •  Vazodilatatori •  Vazoprotektivi |
| Koža i potkožno tkivo (D) | Emolijensi •  Antipruritici •  Antipsorijatici •  Oblozi |
| Genitourinarni sistem i polni hormoni (G) | Uterotonici •  Oralni kontraceptivi •  Gestageni •  Estrogeni •  Androgeni •  Gonadotropini |
| Hormonski preparati isključujući polne hormone i insulin (H) | Hipotalamusno-hipofizni hormon •  Kortikosteroidi (Glukokortikoidi •  Mineralokortikoidi)  •  Seksualni hormoni  •  Tiroidni hormoni / Antitiroidni lekovi |
| Infekcije (J) | Antimikrobici (Antibiotici, Antimikobakterijski agensi) •  Antifungali •  Antivirotici •  Imunoserumi  •  Imunoglobulini •  Vakcine |
| Maligne bolesti (L01-L02) | Antitumorski agensi (Antimetaboliti •  Alkilirajući agensi •  Metafazni otrovi •  Antineoplastici •  Inhibitori topoizomeraze) |
| Imunske bolesti (L03-L04) | Imunomodulatori (Imunostimulanti •  Imunosupresivi) |
| Mišićno-koštani sistem (M) | Anabolički steroidi •  Antiinflamatori (NSAID)  •  Antireumatici  •  Kortikosteroidi  •  Miorelaksanti  •  Bifosfonati |
| Mozak i Nervni sistem (N) | Analgetici •  Anestetici •  Anoreksici •  Antidepresivi •  Antikonvulsanti •  Antiparkinsonici •  Antipsihotici •  Anksiolitici •  Halucinogeni (Psihodelici, Disocijativi, Delirijanti) •  Hipnotici i sedativi •  Psihostimulansi •  Parasimpatomimetici |
| Antiparazitni proizvodi, insekticidi i sredstva za zaštitu od insekata (P) | Antiprotozoici •  Antihelmintici •  Skabicidi |
| Respiratorni sistem (R) | Dekongestivi •  Adrenergici •  Antiholinergici •  Ekspektoransi •  Antitusici •  Antihistaminici |
| Čula (S) | Miotici •  Midrijatici |
| Ostalo (V) | Antidoti •  Dijagnostička sredstva •  Opšti nutrijenti •  Kontrastna sredstva •  Radiofarmaceutici |